AARHUS: Den yderst populære stjernehimmel over gågaden i Aarhus blev pillet ned for sidste gang sidste år.

Den 850 meter lange juleudsmykning var brugt og skulle på pension efter 15 år, og Gadeforeningen Strøget skulle finde en ny løsning. I første omgang overvejede man andre muligheder end den kendte himmel af lys, men reaktioner på Facebook væltede ind og fik hurtigt overbevist formanden for strøget om, at det var en stjernehimlen, som folk ville have.

- Bare da vi nævnte, at vi skulle skrotte den eksisterende belysning, eksploderede vores Facebook-side. Den stjernehimmel er ikke længere vores - det er hele byens. Så i stedet for at lave noget andet end stjernehimlen, tænkte vi: Hvordan laver vi den endnu mere spektakulær end før? siger Lars Svendsen.

Bag den nye juleudsmykning står firmaet Sirius, der er kendt for juleudsmykningen af Hotel d'Angleterre, Tivoli i København og Sallings facader i både Aarhus og Aalborg.